ፌዴራላዊ ሥርዓታችንና ህዳሴያችንን እናረጋግጣለን-መንግስት
26ኛው የግንቦት ሃያ ድል በዓል “የህዝቦች እኩልነትና ፍትሃዊ ተጠቃሚነትን ያረጋገጠ ፌዴራላዊ ስርዓት እየገነባች ያለች ሀገር – ኢትዮጵያ” በሚል መሪ ቃል እንደሚከበር የኢፌዴሪ የመንግስት ኮሙዩኒኬሽን ጉዳዮች ጽሕፈት ቤት ሚኒስትር አስታወቀ ፡፡በመሆኑም “የህዝቦች እኩልነትና ፍትሃዊ ተጠቃሚነትን ያረጋገጠ ፌዴራላዊ ስርዓት እየገነባች ያለች ሀገር – ኢትዮጵያ” በሚል መሪ መልዕክት በቅርቡ የምናከብረው 26ኛው የግንቦት ሃያ ድል በዓል በኢትዮጵያውን ዘንድ ላቅ ያለ ክብር ይሰጠዋል ብሏል ።ጽሕፈትቤቱ ዛሬ ለዋልታ በላከው ሳምንታዊ የአቋም መግለጫ ፤ የሁለንተናዊ ዕድገታችን መሰረት በሆነው ፌዴራላዊ ሥርዓታችንና ህዳሴያችንን እናረጋግጣለን ሲል ነው የገለጸውፌዴራላዊ ዴሞክራሲያዊ ሥርዓት የኢትዮጵያ ብሄሮች፣ ብሄረሰቦችና ህዝቦች እኩልነታቸው ተከብሮላቸው ራሳቸውን በራሳቸው እንዲያስተዳድሩ በማስቻሉ በመተማመን ላይ የተመሠረተ ጠንካራ ዴሞክራሲያዊ አንድነት እንዲፈጥሩ ማድረጉን ጠቅሷል ።በአገራችን አስተማማኝ ሰላም እና መረጋጋት እንዲሰፍንም አስችሏልም ብሏል ።ዘላቂና አስተማማኝ ሰላም በመስፈኑም ህዝቦች የመልማት መብታቸውን እንዲጠቀሙና ሁሉም አካባቢዎች እንዲለሙ ማስቻሉንም ገልጿል ።ልማቱ የህዝቦችን ፍትሃዊ ተጠቃሚነት ያረጋገጠ መሆኑም ሌላው ተጨባጭ ዕውነታ ነው ብሏል  ፡፡ከ26 ዓመታት በፊት አንዳችም የመሠረተ ልማት እና ማህበራዊ ተቋማት ባልነበረባቸው አካባቢዎች ዛሬ የእነዚህ አገልግሎት ተጠቃሚ መሆን የዘወትር ትዕይንት መሆኑን አንስቷል ።ለአብነት አገራችን የትምህርት ሽፋንና የጤና አገልግሎትን በማስፋፋት የተባበሩት መንግስታትን የልማት ግቦችን ማሳካት የተቻለው በሁሉም አካባቢ በፍትሃዊነት በተከናወነ ሥራ እና በተገኘ ውጤት መሆኑንም እንዲሁ ።በህዝቦች የላቀ ተሳትፎና ፍትሃዊ ተጠቃሚነት ላይ ትኩረት ሰጥቶ የሚካሄደው ልማታችን ድምር ውጤቱም ዛሬ አገራችንን በምዕራቡ ዓለም የአፍሪካዋ ነብር ወይም አንበሳ በሚሉ ስያሜዎች እንድትወደስ ያስቻለ መሆኑን አስታውቋል ።  ዛሬ እንደ አገር ባለራዕይ ህዝብ ሆነን ወደ ህዳሴ ማማ ለመውጣት ሽቅብ በመጓዝ ላይ እንገኛለን ያለው መግለጫው፤ከራሳችን አልፈንም የምስራቅ አፍሪካን አገራት በመሰረተ ልማት ለማስተሳሰር አልመን እየሰራን እንገኛለን ሲልም ነው ያስረዳው ።ከ26 ዓመታት በፊት በረሃብ ትታወቅ የነበረችው አገራችን አሁን ላይ የምትታወቀው በፈጣን የኢኮኖሚ እድገቷ መሆኑን አስገንዝቧል ።ከአብዛኛው የዓለም አገራት ተነጥላ የነበረችው አገራችን አሁን ላይ የምትታወቀው የዲፕሎማሲ ቁንጮ እና የአፍሪካ መግቢያ በር በመሆን ነው ብሏል ።በእርስ በርስ ጦርነት አውድማነት ትታወቅ የነበረችው አገራችን አሁን ላይ የምትታወቀው የአፍሪካ አገራት መፍትሄ አፈላላጊና ቃል አቀባይ እንዲሁም የሰላም አስከባሪ እና ተደራዳሪ በመሆን ነው ሲል ይገልጻል ።ለአብነት በቻይና በተካሄደው የቤልት ኤንድ ሮድ ኢኒሸቲቭ ጉባዔ ላይ አፍሪካን ወክላ የቀረበችው አገራችን ኢትዮጵያ ናት። አሁን አሁን ደግሞ የዓለም ታላላቅ ግዙፍ ኩባንያዎች መዳረሻ፣ የቱሪስቶች እና የትላልቅ ዓለም አቀፍ መድረኮች መናገሻ በመሆን እየታወቀች መጥታለች ነው ያለው ።እጅግ ከብዙ በጥቂቱ ለማሳያነት ከላይ ከቀረቡት ሁለንተናዊ ማህበረ-ኢኮኖሚያዊ ዕድገት ሁሉ በስተጀርባ ያለው ዋነኛ ምስጢር ግንቦት ሃያ ያመጣልን የፌዴራላዊ ዴሞክራሲያዊ ሥርዓት መሆኑን አስገንዝቧል ፡፡ለአስተማማኙና ፈጣኑ እድገታችን ጽኑ መሰረት የሆነው ይህ ስርዓታችን የቀጣዩ እድገታችንም ዋስትና መሆኑንም ለመገንዘብ አያዳግትም ብሏል ።ላጋጠሙን ተግዳሮቶች ሁሉ መፍትሄዎቹን ያበጀልንም ይኸው የምንከተለው የፌዴራላዊ ሥርዓት እንደነበር የጠቀሰው መግለጫው ፤በቀጣይም የሚያጋጥሙንን ችግሮች በተመሳሳይ መልኩ እየፈታን መሄዳችን አያጠራጥርም ብሏል ።በመሆኑም መላው ኢትዮጵያውያን የፌዴራላዊ ሥርዓቱ በፈጠረው ምቹ ሁኔታ ሁሉም አገራችንን በህዳሴዋ ማማ ላይ ለማስቀመጥ የተጀመረው ጥረት አጠናክሮ መቀጠል እንደሚገባ ነው ያስገነዘበው ።